Omnibus presentes litteras inspecturis, Johannes decanus capelle ducis et magister Garnerus decanus christianitatis diuionensis in domino salutem. Nouerit uniuersitas vestra quod coram nobis veniens dominus Lambertus de Roura, miles et mandatum domini ducis Burgundie, recognouit quod in escambium quorumdam pensionum quas ad vitam suam habebat in ecclesia Sancti Stephani diuionensis et maxime propter deuotionem quam habebat erga abbatem et conuentum ipsius ecclesie, ipsi abbas et conuentus dederunt et concesserunt ei ad vitam suam similiter quicquid habent in villa et pertinentiis de Curia Arnulphi in terris, pratis, aquis, nemoribus, hominibus, iusticiis, redditibus et exitibus et rebus aliis et omnes homines eorum de Crimolois et plateam siue mansum sitam vel situm ante domum dicti domini Lamberti quantum important domus defuncti Theobaldi Florie, et domus quæ fuit defuncte Marie Petit Consoil; in quibus omnibus iura dicte ecclesie manutenere et seruare promisit, et post eius obitum, omnia supradicta cum omni augmentatione et melioratione quas interim in premissis fecerit et acquiret, ad dictos abbatem et conuentum et eorum ecclesiam quiete et sine contradictione qualibet et absque obligatione qualibet et debitorum onere revertentur. Recognouit insuper idem dominus Lambertus quod ipsi abbas et conuentus habent et habere debent post eius obitum annuatim perpetuo sexaginta solidos diuionenses super furnum suum et mansum ipsius furni situm in castro diuionense; qui sexaginta solidi super ipsum furnum et mansum ipsius eidem ecclesie antea debebant. In cuius rei testimonium ad preces dicti domini Lamberti presentibus litteris sigilla nostra una cum sigillo ipsius apposuimus. Actum anno domini M°. CC°. XL°. quinto, mense ianuario.